Wynlandgoed-moord: Saak hervat môreSusan en Jason Rohde. Foto: Facebook Jason Rohde, die uitvoerende hoof van Sotheby’s International Realty South Africa, het Donderdag aan die hof gesê hy is ongeveer R30 miljoen werd en kan dus enige borgtogbedrag bekostig wat die hof vasstel. Rohde (47) het in die hof verskyn op aanklag van moord en regsverydeling in verband met sy vrou, Susan (47), se dood. Susan se liggaam is die oggend van 24 Julie in die badkamer van ŉ hotel op die Spier-wynlandgoed, buite Stellenbosch, gevind, waar sy met die koord van ŉ haartang opgehang is. Die saak sal Vrydag in die Stellenbosch-landdroshof hervat wanneer Rohde se regspan sal moet bewys dit is in belang van geregtigheid vir hom om op borgtog vrygelaat te word. Rohde se regspan het Donderdag aangevoer ŉ private nadoodse ondersoek het getoon Susan is dood omdat sy gehang het en nie omdat sy verwurg is, soos beweer word nie. Die staat steun egter op die uitslae van ŉ nadoodse ondersoek wat deur die staat gedoen is, wat toon dat Susan verwurg is. Die verdediging het aan die hof gesê selfs al is Susan vermoor, was dit nie met voorbedagte rade nie. Rohde hoef dus steeds net aan die hof te bewys dit is in die belang van geregtigheid om hom op borgtog vry te laat. Die staat voer egter aan Susan is met voorbedagte rade vermoor en daarom moet Rohde dwingende omstandighede bewys wat sy vrylating op borgtog regverdig. Lees alle vorige berigte oor Jason Rohde op Maroela Media.